Dwosefi amediema ne mɔ ziale rale Gyekɔbo anwo ɛkɛ (16-28)
45 Ɔti Dwosefi angola ɔ nwo sɔ bieko wɔ ye sonvolɛma ne amuala anyunlu.+ Yemɔti ɔdeanle nu kɛ: “Awie biala ɛvi me nwo ɛke!” Na awie biala angyinla ɛkɛ wɔ mekɛ mɔɔ Dwosefi da ɔ nwo ali ahile ɔ mediema ne mɔ la.+2 Akee ɔzunle kpole kpalɛ ɔmaanle Yigyibitima nee Falo sua nu amra dele.3 Akee Dwosefi zele ɔ mediema ne mɔ kɛ: “Medame Dwosefi ɔ. Me papa tɛte aze ɔ?” Noko ɔ mediema ne mɔ angola ambua ye fee, ɔluakɛ ɛnee ɛzulolɛ ɛha bɛ.4 Ɔti Dwosefi zele ɔ mediema ne mɔ kɛ: “Mesɛlɛ bɛ, bɛbikye me.” Na bɛbikyele ye.Akee ɔhanle kɛ: “Medame a mele bɛ diema Dwosefi, mɔɔ bɛdɔnenle ye bɛrale Yigyibiti la.+5 Noko bɛmmamaa ɔgyegye bɛ yɛɛ bɛmmabɔ bɛ nwo somolɛ kɛ bɛdɔnenle me bɛrale ɛke la; ɔluakɛ Nyamenle zoanle me maanle menlimoale bɛ nyunlu amaa mealie ngoane.+6 Ɛvolɛ nwiɔ mɔɔ ɛhɔne ne ɛra azɛlɛ ne azo la ɛne,+ na yeha ɛvolɛ nnu mɔɔ bɛnrɛvundu azɛlɛ anzɛɛ bɛnrɛde ma a.7 Noko Nyamenle zoanle me maanle menlimoale bɛ nyunlu amaa bɛanyia ngoanelielɛ kpole na bɛ bo zo amra adɛnla azɛlɛ ne azo.+8 Ɔti tɛ bɛdabɛ a bɛzoanle me wɔ ɛke a, emomu nɔhalɛ Nyamenle ne ɔ, amaa yeayɛ me Falo folɛtuvolɛ kpanyinli* na meanlea ye sua ne amuala azo na meali Yigyibiti azɛlɛ ne amuala azo tumi.+9 “Bɛzia bɛhɔ me papa ɛkɛ ne ndɛndɛ, na bɛhɔha bɛhile ye kɛ, ‘Edwɛkɛ mɔɔ ɛ ra Dwosefi ɛha la ɛne: “Nyamenle ɛyɛ me kpanyinli wɔ Yigyibiti azɛlɛ ne amuala azo.+ Bɛla me nwo ɛke. Mmatwenlehwenle ɛ bo aze.+10 Badɛnla Gohyɛn azɛlɛ zo,+ amaa wɔabikye me, ɛdawɔ, ɛ mra mrenyia, wɔ nlɔnra, wɔ mboane, wɔ nyɛmoa nee debie biala mɔɔ ɛlɛ la.11 Mebamaa wɔ aleɛ wɔ ɛkɛ, ɔluakɛ yeha ɛvolɛ nnu na ɛhɔne ne abo apɛ.+ Saa tɛ ye zɔhane a, ɛ nee wɔ sua nu amra bali ehyia na wɔ debie biala avi ɛ sa.”’12 Kɛkala bɛ nee me diema Bɛngyaman kola nwu ye bɛ nye zo kɛ medame mumua ne a me nee bɛ ɛlɛtendɛ la.+13 Ɔti bɛha me anyunlunyia mɔɔ melɛ wɔ Yigyibiti la amuala nee debie biala mɔɔ bɛnwu ye la anwo edwɛkɛ bɛhile me papa. Bɛha bɛ nwo bɛhɔva me papa bɛrɛla ɛke.”14 Akee ɔvale ɔ sa ɔbɛkale* ɔ diema Bɛngyaman na ɔzunle, yɛɛ Bɛngyaman noko vale ɔ sa bɛkale Dwosefi akɔme na ɔzunle.+15 Na ɔvole ɔ mediema ne mɔ amuala anloa anwo na ɔzunle ɔguale bɛ kɔme nu, na ɛhye anzi ɔ mediema ne mɔ nee ye dendɛle.16 Falo sua nu amra dele edwɛkɛ ne kɛ: “Dwosefi amediema ne mɔ ɛra!” Na Falo nee ye sonvolɛma ne anye liele edwɛkɛ ne anwo.17 Ɔti Falo zele Dwosefi kɛ: “Ka kile ɛ mediema ne mɔ kɛ, ‘Bɛyɛ ɛhye: Bɛva bɛ bɔlɛ ne mɔ bɛzoa bɛ nane ne mɔ na bɛhɔ Keena azɛlɛ zo,18 na bɛhɔva bɛ papa nee bɛ sua nu amra bɛrɛla me nwo ɛke. Mebava Yigyibiti azɛlɛ ne azo ninyɛne mgbalɛ ne meamaa bɛ, na bɛadɛnla* azɛlɛ ne ɛleka mɔɔ kye aleɛ la azo.’*+19 Na ka kile bɛ kɛ:+ ‘Bɛyɛ ɛhye: Bɛva Yigyibiti azɛlɛ zo ehwili ne mɔ+ bie bɛhɔva bɛ mra nee bɛ ye mɔ, na bɛva bɛ papa bɛdɛnla ko anu bɛrɛla ɛke.+20 Bɛmmadwenle bɛ ninyɛne ne anwo,+ ɔluakɛ Yigyibiti azɛlɛ ne amuala azo debie kpalɛ biala le bɛ ɛdeɛ.’”21 Na Yizilayɛ amra mrenyia ne mɔ yɛle ye zɔ, na Dwosefi maanle bɛ ehwili kɛ mɔɔ Falo hanle la, na ɔmaanle bɛ aleɛ mɔɔ bɛbali wɔ adenle nu la.22 Ɔmaanle bɛ nuhua ko biala tɛladeɛ fofolɛ ko, noko ɔmaanle Bɛngyaman dwɛtɛ fufule 300 yɛɛ adɛladeɛ fofolɛ nnu.+23 Na ɔmaanle bɛvale ninyɛne ɛhye mɔ bɛhɔmaanle ye papa: asoaso bulu mɔɔ bɛzo Yigyibiti ninyɛne mgbalɛ nee asoaso mbelɛ bulu mɔɔ bɛzo hwiiti nee paano yɛɛ aleɛ ngakyile mɔɔ ye papa bali ye wɔ adenle nu la.24 Ɔti ɔgyakyile ɔ mediema ne mɔ adenle, na mɔɔ bɛlɛkɔ la, ɔzele bɛ kɛ: “Bɛmmafa bɛ nwo ɛya wɔ adenle nu.”+25 Akee bɛvile Yigyibiti azɛlɛ zo na bɛhɔle bɛ papa Gyekɔbo anwo ɛkɛ wɔ Keena azɛlɛ zo.26 Na bɛhɔhanle bɛhilele ye kɛ: “Dwosefi tɛte aze, na ɔdaye a ɔdi Yigyibiti azɛlɛ ne amuala azo tumi a!”+ Noko yeamkputi ye ahonle ɔluakɛ ɛnee ɔnlie bɛ ɔnli.+27 Mɔɔ bɛhanle edwɛkɛ mɔɔ Dwosefi hanle la amuala bɛhilele ye na ɔnwunle ehwili ne mɔ mɔɔ Dwosefi ɛva ɛzoa bɛ kɛ bɛva bɛrava ye la, akee bɛ papa Gyekɔbo anwo* gyinlanle ye.28 Yizilayɛ deanle nu kɛ: “Yeyɛ boɛ! Me ra Dwosefi tɛte aze! Ɔwɔ kɛ mekɔnwu ye kolaa na meawu!”+
twi_Latn twi_Latn